De Deltawerke zien 'n serie dieke, damme, brögke en waterkieringe in Zuidwes-Nederland, in de provincies Zieland en Zuid-Holland, die tot ierste doel höbbe oetzunderlek zwoer störme tege te hawwe. 't Geit hei um oetgebreide diekverhoeginge en -verzwaoringe zoewie vaan 't aofslete vaan versjèllende zie-erm (wat dees waters tot binnemere heet gemaak). Ouch höbbe de waterkieringe 'n sterke secundair functie es verkiersaojers: de veurmaolege eilen die ze noe verbinde zien euver de weeg bereikbaar gewore. Direkte aonleiing veur 't projek waor 'de Ramp' vaan 1953, die groete deile vaan Zieland en Zuid-Holland oonder water zat en 1835 doeje tot gevolg had. Tegen 't ind vaan de jaore 1980 waore de belaankriekste werke klaor. Same mèt de Zuiderziewerke zien de Deltawerke 't belaankriekste waterbouwprojek oet de Nederlandse historie, en oet de ganse wereldhistorie.